Opgraderingsprojek skop af by Sir LowryspasFoto: Verskaf ŉ Multimiljoenrandprojek om sekere Sir Lowryspas-padgedeeltes in die Wes-Kaap op te gradeer en nuwe paaie, geriewe, verkeersbeheermaatreëls en ŉ nuwe brug oor die Sir Lowrysrivier te bou, het Maandag afgeskop. Die Stad Kaapstad het in ŉ verklaring gesê die R55 miljoen-projek sal oor die volgende 24 maande plaasvind en tot voordeel en ter wille van die veiligheid van inwoners van die Sun City- informele nedersetting, die Sir Lowry’s Pass-nedersetting en die Mission Grounds in die Helderberg-gebied wees. Tydens die projek sal die Sir Lowryspas-pad vanaf die N2, regdeur die nedersetting, tot by die T-aansluiting opgegradeer word, asook die ou Sir Lowryspas-pad vanaf die Knorhoek-afrit tot verby William Sergeant-straat. Daar sal ook nuwe sypaadjies op die Sir Lowryspas-pad, die ou Sir Lowryspas-pad en in die nedersetting aangebring word. Foto: Verskaf Afgesien van ŉ nuwe brug oor die Sir Lowrysrivier sal nuwe ondergrondse stormwater-infrastruktuur, ŉ nuwe verkeersirkel en twee verhoogde spoedhobbels ook aangebring word om verkeersvloei te verbeter en voetgangers se veiligheid te verseker. “Meer motoriste gebruik die Sir Lowryspas-pad van die N2 tot by die T-aansluiting en die ou Sir Lowryspas-pad as alternatiewe roetes om by Somerset-Wes te kom eerder as om die N2 te gebruik. Derhalwe is hierdie paaie in ŉ swak toestand en dus geïdentifiseer as deel van die rehabilitasieprojek,” lui die Stad Kaapstad-verklaring. “Nog ŉ aspek wat deur die projek geïdentifiseer is, is die brug oor die Sir Lowrysrivier wat in ŉ swak toestand is en nie geskik is om groot oorstromings te hanteer nie. Die nuwe brug is daarom ontwerp om hoër watervlakke te hanteer. Die stormwater-infrastruktuur wat tot nou toe in ŉ oop kanaal deur gedeeltes van die nedersetting was, sal nou ondergronds geplaas word.” Foto: Verskaf Die Stad Kaapstad het gesê die verkeersbeheermaatreëls is ook as deel van die projek goedgekeur om te verseker dat motoriste stadig deur die bewoonde gebied beweeg, wat tot die veiligheid van die inwoners sal bydra. Raadslid Anda Ntsodo, burgemeesterskomiteelid vir Area East, het gesê die projek sal 24 maande neem om afgehandel te word en motoriste kan in hierdie tyd vertragings in die gebied verwag. “Alle bouwerk sal met stop-en-ry-beheerpunte gedoen word. Ons spanne sal egter alles in hul vermoë doen om die uitwerking op die verkeer so min moontlik te hou,” het Ntsodo gesê. “Die projek sal daartoe bydra om ondoeltreffende vervoeraspekte in die gebied aan te raak en dit is ŉ voorbeeld van beleggings wat geprioritiseer word vir infrastruktuur wat tot voordeel van motoriste en inwoners sal wees.”